32002D0734
L 245/370
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 30 май 2002 година
относно техническата спецификация за оперативна съвместимост за подсистема „Експлоатация“ на трансевропейската железопътна система за високоскоростни влакове, посочена в член 6, параграф 1 от Директива 96/48/ЕО на Съвета
(нотифицирано под номер С(2002) 1951)
(текст от значение за ЕИП)
(2002/734/ЕО)
КОМИСИЯ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 96/48/ЕО на Съвета от 23 юли 1996 г. за оперативна съвместимост на трансевропейската железопътна система за високоскоростни влакове (1), и по-специално член 6, параграф 1 от нея,
като има предвид, че:
(1)
Съгласно член 2, буква в) от Директива 96/48/ЕО, трансевропейската железопътна система за високоскоростни влакове се подразделя на структурни или функционални подсистеми. Тези подсистеми са описани в приложение II към директивата.
(2)
Съгласно член 5, параграф 1 от директивата, всяка една подсистема се обхваща от техническа спецификация за оперативна съвместимост (ТСОС).
(3)
Съгласно член 6, параграф 1 от директивата, проектите за ТСОС се изготвят от съвместна представителна структура.
(4)
Комитетът, създаден съгласно член 21 от Директива 96/48/ЕО, е определил Европейското обединение за оперативна съвместимост в областта на железопътния транспорт (AEIF) за съвместна представителна структура в съответствие с член 2, буква з) от тази директива.
(5)
На AEIF бе предоставен мандат за изготвяне на проект за ТСОС за подсистема „инфраструктура“ съгласно член 6, параграф 1 от директивата. Този мандат бе гласуван в съответствие с процедурата, изложена в член 21, параграф 2 от тази директива.
(6)
AEIF изготви проект за ТСОС заедно с встъпителен доклад, съдържащ анализ на разходите и ползите, както се предвижда в член 6, параграф 3 от тази директива.
(7)
Този проект за ТСОС бе разгледан от представителите на държавите-членки в светлината на встъпителния доклад, в рамките на Комитета, създаден с тази директива.
(8)
ТСОС, която е предмет на настоящото решение, не налага използването на определени технологии или технически решения, освен когато това е строго необходимо за оперативната съвместимост на трансевропейската железопътна система за високоскоростни влакове.
(9)
ТСОС, която е предмет на настоящото решение, се основава на най-добрите налични експертни знания към момента на изготвяне на съответния проект. Развитието на технологиите или социални изисквания могат да направят необходимо изменението или допълнението на настоящата ТСОС. При необходимост ще бъде инициирана процедура на преразглеждане или актуализиране в съответствие с член 6, параграф 2 от Директива 96/48/ЕО.
(10)
В някои случаи ТСОС, предмет на настоящото решение, позволява избор между различни решения, давайки възможност за прилагането на окончателни или временни решения за оперативна съвместимост, които са съвместими със съществуващата ситуация. В допълнение, Директива 96/48/ЕО предвижда специални разпоредби за прилагане в някои конкретни случаи. Освен това, в случаите, предвидени в член 7 от директивата на държавите-членки трябва да бъде разрешено да не прилагат някои технически спецификации. Поради това е необходимо държавите-членки да осигурят ежегодното публикуване и актуализиране на регистъра на инфраструктурата. Този регистър ще определя основните характеристики на националната инфраструктура (напр. основните параметри) и тяхната съгласуваност с характеристиките, предписани от съответната приложима ТСОС. За тази цел ТСОС, предмет на настоящото решение, посочва точно коя информация трябва да се съдържа в регистъра.
(11)
Прилагането на ТСОС, предмет на настоящото решение, трябва да отчита конкретни критерии по отношение на техническата и експлоатационната съвместимост между инфраструктурите и подвижния състав, които се пускат в експлоатация и мрежата, в която те трябва да се интегрират. Тези изисквания за съвместимост налагат сложен технически и икономически анализ, които трябва да се извършва индивидуално за всеки конкретен случай. Анализът следва да взема предвид:
-
връзките между различните подсистеми, предвидени в Директива 96/48/ЕО,
-
различните категории линии и подвижен състав, посочени в директивата, и
-
техническите и операционни среди на съществуващата мрежа.
(12)
Разпоредбите на настоящото решение са в съответствие със становището на комитета, учреден с Директива 96/48/ЕО,
ПРИЕ НАСТОЯЩОТО РЕШЕНИЕ:
Член 1
ТСОС, отнасяща се до подсистема „Експлоатация“ на трансевропейската железопътна система за високоскоростни влакове, посочена в член 6, параграф 1 от Директива 96/48/ЕО, се приема от Комисията. ТСОС е представена в приложението към настоящото решение.
ТСОС е напълно приложима към инфраструктурата и подвижния състав на трансевропейската железопътна система за високоскоростни влакове, както е определено в приложение I към Директива 96/48/ЕО, отчитайки условията, установени в глава 7 на приложената ТСОС.
Член 2
Приложената ТСОС влиза в сила шест месеца след нотифициране на настоящото решение.
Член 3
Адресати на настоящото решение са държавите-членки.
Съставено в Брюксел на 30 май 2002 година.